PRAVILNIK

O NAČINU RAZMENE INFORMACIJA O MERNIM MESTIMA U DRŽAVNOJ I LOKALNOJ MREŽI, TEHNIKAMA MERENJA, KAO I O NAČINU RAZMENE PODATAKA DOBIJENIH PRAĆENJEM KVALITETA VAZDUHA U DRŽAVNOJ I LOKALNIM MREŽAMA

("Sl. glasnik RS", br. 84/2010)

**Član 1**

Ovim pravilnikom se propisuje način razmene informacija o mernim mestima u državnoj i lokalnim mrežama i tehnikama merenja, kao i način razmene podataka dobijenih praćenjem kvaliteta vazduha u državnoj i lokalnim mrežama.

**Član 2**

Informacioni sistem kvaliteta vazduha, u skladu sa zakonom kojim se uređuje zaštita vazduha, sastavni je deo jedinstvenog informacionog sistema zaštite životne sredine i sadrži:

1) podatke državne mreže i lokalnih mreža za praćenje kvaliteta vazduha, kao i podatke koji su dobijeni merenjem od strane operatera;

2) podatke o supstancama koje oštećuju ozonski omotač;

3) podatke iz Nacionalnog inventara emisije gasova sa efektom staklene bašte i odstranjenih količina ovih gasova putem ponora;

4) podatke iz Nacionalnog inventara nenamerno ispuštenih dugotrajnih organskih zagađujućih supstanci;

5) mere i planove za zaštitu i poboljšanje kvaliteta vazduha;

6) mere i planove za ublažavanje klimatskih promena;

7) mere i planove za zaštitu ozonskog omotača;

8) podatke o prekoračenju koncentracija opasnih po zdravlje ljudi i mere zaštite zdravlja ljudi i životne sredine u takvim slučajevima;

9) podatke o organima državne uprave i o ovlašćenim pravnim licima koja obavljaju poslove monitoringa kvaliteta vazduha i merenja nivoa zagađujućih materija i emisije;

10) podatke iz registra izvora zagađivanja vazduha;

11) podatke o izvršenom inspekcijskom nadzoru i izrečenim merama;

12) druge podatke od značaja za kvalitet vazduha.

Državni organi i organizacije, operateri i ovlašćena pravna lica dužni su da blagovremeno i bez naknade dostavljaju podatke iz svoje nadležnosti, kao i druge podatke koji su potrebni za vođenje informacionog sistema o kvalitetu vazduha Agenciji za zaštitu životne sredine (u daljem tekstu: Agencija) u cilju izrade planova i izveštaja, u skladu sa zakonom kojim se uređuje zaštita vazduha.

Podaci iz informacionog sistema kvaliteta vazduha se koriste za razmenu informacija o mernim mestima u državnoj i lokalnoj mreži, tehnikama merenja, kao i za razmenu podataka dobijenih praćenjem kvaliteta vazduha u državnoj i lokalnim mrežama, u skladu sa zakonom kojim se uređuje zaštita vazduha.

**Član 3**

Državni organi i organizacije, operateri i ovlašćena pravna lica dostavljaju i preuzimaju informacije i podatke iz člana 2. stav 3. ovog pravilnika za potrebe izvršenja poslova iz svojih nadležnosti elektronskim prenosom popunjenih obrazaca preko internet portala Agencije.

Popunjavanje obrazaca iz stava 1. ovog člana vrši se u skladu sa uputstvom za obavljanje elektronskog prenosa informacija o mernim mestima u državnoj i lokalnoj mreži i tehnikama merenja i podataka dobijenih praćenjem kvaliteta vazduha u državnoj i lokalnim mrežama koje je sastavni deo tih obrazaca.

Obrasci iz stava 1. i uputstvo iz stava 2. ovog člana javno su dostupni u elektronskoj formi na internet portalu Agencije.

**Član 4**

Razmena informacija i podataka iz člana 2. stav 3. ovog pravilnika vrši se samo ako su te informacije i podaci ispravni, odnosno provereni prema propisanim metodama merenja i zahtevima standarda SRPS ISO/IEC 17025 i propisu kojim se uređuju uslovi za monitoring i zahtevi kvaliteta vazduha.

Informacije i podaci iz člana 2. stav 3. ovog pravilnika prevode se u ISO 7.168 drugi unapređen format, NASA-AMES 10001/1010, DEM (1) kompatibilnom formatu ili u DEM bazi podataka.

**Član 5**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".